Mit liv, mine regler, mine konsekvenser, baby. I løbet af sommeren har tusindvis af danskere hørt Niarns hæse rapstemme synge om fest, stoffer og damer. Ikke mindst på flere af landets store festivaller. Publikum kommer dog ikke foreløbigt til at skråle med på rapperens mange hits. Gug-drengen, der slog igennem tilbage i 2002, har nemlig valgt at aflyse sin landsdækkende turné 'Himmelfarten'. Det skyldes, at han er alvorligt syg. - Min krop er slidt ned, og jeg kan ikke spille flere koncerter, før jeg får en ny nyre via en transplantation, lyder det i en pressemeddelelse fra Niels Roos, bedre kendt som Niarn. Turnéen skulle være løbet af stablen i oktober, men kroppen har altså sagt stop. Optrådte med dialysekateter Det gjorde den allerede så småt i efteråret 2021, hvor det blev opdaget, at Niels Roos' nyrefunktion er faretruende lav. - Jeg blev overført til Rigshospitalet, hvor jeg fik min diagnose: En autoimmun sygdom havde nedbrudt mine nyrer. Lægerne prøvede at redde mine nyrer med plasma-ferese, men lige lidt hjalp det. Jeg skulle i dialyse, fortæller rapperen om oplevelsen. Efterfølgende var den 43-årige rappers liv ændret fra den ene dag til den anden. Han skulle kobles til en maskine i fire timer tre gange om ugen, og lægerne frarådte ham at spille flere koncerter. - Men jeg nægtede at lade sygdommen vinde. Så jeg overgik til p-dialyse, fik min kone til at sy en anordning, der kunne holde både in-ear transmitter og dialysekateter, og så tog jeg på tour i februar 2022, siger rapperen. Efterfølgende har den nyresyge dialysepatient spillet over 30 koncerter. Han regner med at få en ny nyre i løbet af efteråret og satser på at være "så god som ny" i det nye år. - Tusind tak til alle mine fans for jeres evige støtte og kærlighed. Uden jer og jeres energi havde jeg aldrig fundet kræfterne til at holde den kørende, så længe som jeg har gjort. TAK!, skriver rapperen.
Den nordjyske rapper kommer ikke til at optræde, før han har fået en nyretransplantation.